钦定古今图书集成/明伦汇编/官常典/第781卷 > 李昶
## 钦定古今图书集成/明伦汇编/官常典/第781卷 > 李昶

按《周书》本传，“昶，顿丘临黄人也。小名那。祖彪，名重，魏
朝为御史中尉。父游，亦有才行，为当世所称。游兄志
为南荆州刺史，游随从至州。属尔朱之乱，与志俱奔
江左。昶性峻急，不杂交游。幼年已解属文，有声洛下。
时洛阳刱置明堂，昶年十数岁，为《明堂赋》，虽优洽未
足，而才制可观，见者咸曰：有家风矣。初谒太祖，太祖”
深奇之，厚加资给，令入太学。太祖每见学生，必问“才
行”于昶。昶神情清悟，应对明辨，太祖每称叹之。绥德
公陆通盛选僚采，请以昶为司马，太祖许之。昶虽年
少，通特加接待，公私之事，咸取决焉。又兼二千石郎
中，典仪注。累迁都官郎中、相州大中正、丞相府东阁
祭酒，中军将军、银青光禄大夫。昶虽处郎官，太祖恒
欲以书记委之，于是以昶为丞相府记室参军，著作
郎，修国史，转大行台郎中，中书侍郎。顷之，转黄门侍
郎，封临黄县伯，邑五百户。太祖尝谓昶曰：“卿祖昔在
中朝为御史中尉，卿操尚贞固，理应不坠家风，但孤
以中尉弹劾之官，爱憎所在，故未即授卿耳。然此职
久旷，无以易卿。”乃奏昶为御史中尉。岁馀，加使持节、
车骑大将军、仪同三司，赐姓宇文氏。六官建，拜内史
下大夫，进爵为侯，增邑五百户，迁内史中大夫。世宗
初，行御伯中大夫。武成元年，除中外府司录。保定初，
进骠骑大将军、开府仪同三司。二年，转御正中大夫。
时以近侍清要，盛选国华，乃以昶及安昌公元则、中
都公陆逞、临淄公唐瑾等并为纳言。寻进爵为公，增
邑通前一千三百户。五年，出为昌州刺史。在州遇疾，
启求入朝，诏许之。还，未至京，卒于路，时年五十。赠相、
瀛二州刺史。昶于太祖世已当枢要，兵马处分，专以
委之，诏册文笔，皆昶所作也。及晋公护执政，委任如
旧。昶常曰：“文章之事，不足流于后世，经邦”致治，庶及
古人，故所作文笔，了无槀草，唯留心政事而已。又以
父在江南，身寓关右，自少及终不饮酒听乐，时论以
此称焉。子丹嗣。